પુત્રી પણ પિતાનું માન જાળવતી. રાજપુત્રી હોય કે રંકની દીકરી, એ પિતાની આજ્ઞાનું પાલન કરતી. પદ્મપુરાણમાં ગોરસ વેચતી ગોવાલણ એક રંકની પુત્રી હતી. એક વાર ઇન્દ્ર તેને બ્રહ્માની પત્ની બનાવવા બળજબરીથી લઈ જતો હતો. ત્યારે ગોવાલણ નમ્રતાથી બોલીઃ ‘જો તને મારી જરૂર હોય તો તું મારા પિતા પાસે મારી માગણી કર. તે નક્કી મને તારે હવાલે કરશે. મારા પિતાનો સ્વભાવ છે કે તેમની પાસે કોઈ કંઈ પણ માગે તો એ આપી જ દે છે. મારા પિતા મોટા દાતા છે. એથી એ મને અવશ્ય તને સુપરત કરશે, માટે હું તને મસ્તક નમાવીને પ્રાર્થના કરું છું કે તું મારા પિતા પાસે મારી માગણી કર. મારા પિતાની આજ્ઞા વિના જ હું તને મારો આત્મા અર્પણ કરી દઉં તો મારો ધર્મ નાશ પામે. માટે હું તને ફરીથી વિનંતી કરું છું કે તું મારા પિતા પાસે મારી માગણી કર. હું તેમની આજ્ઞાંકિત છું.’